
ENW’R YSGOL: ...........................

Ein Polisi Cyswllt Rhieni / Gofalwyr

1	Datganiad Polisi

1.1 Fel corff llywodraethu, rydym yn gwneud ein gorau i wneud ein hysgol yn hygyrch i bawb a byddwn yn gwneud addasiadau rhesymol yn ôl yr angen. 

1.2 Os oes gennych bryder yn ymwneud â’n hysgol, dylech gysylltu i ddechrau â staff yr ysgol yn uniongyrchol i drafod eich pryder.  Ein nod yw datrys pryderon drwy drafodaeth anffurfiol ond os na allwn ddatrys y pryder yn anffurfiol, byddwn yn eich cyfeirio at ein gweithdrefn gwynion.

1.3 Mae’r polisi hwn yn nodi sut gellir rheoli cysylltiad â rhieni / gofalwyr yn y nifer fach iawn o achosion lle mae ymddygiad rhiant / gofalwr yn herio gallu ein hysgol i ddarparu gwasanaeth addysg effeithiol. 

1.4 Prif amcanion y polisi yw sicrhau tegwch, gwella effeithlonrwydd a rheoli risgiau o ran iechyd a diogelwch staff a disgyblion yr ysgol. 

1.5 Bydd yr holl rieni / gofalwyr yn cael eu trin â thegwch a pharch hyd yn oed os yw’r Corff Llywodraethu o’r farn bod eu hymddygiad yn heriol. Byddwn bob amser yn gwahanu'r ffordd y gallai fod angen i ni reoli cyswllt amhriodol â rhiant / gofalwr o'r ffordd yr ydym yn delio â'i gyswllt/chyswllt rheolaidd â'r ysgol.

2 Ymddygiad Ymosodol, Difrïol neu Sarhaus 

2.1 Mae gan staff ein hysgol yr hawl i weithio mewn amgylchedd sy’n rhydd o ymddygiad neu iaith ymosodol, ddifrïol neu sarhaus bob amser. 

2.2 Fel corff llywodraethu, rydym yn ystyried ymddygiad o’r fath i gynnwys y canlynol:

· rhegi neu iaith ddifrïol 
· ymddygiad gormesol; gwrthod rhoi cyfle i staff siarad 
· neu sylwadau dirmygus ailadroddus 
· sylwadau rhywiol anaddas neu sylwadau ynglŷn â rhywedd 
· cyfeiriadau diwylliannol, hiliol, gwleidyddol, neu grefyddol anaddas 
· anghwrteisi neu weiddi 
· ymddygiad bygythiol 
· camdriniaeth emosiynol neu ymddygiad ystrywgar 

2.3 	Mae bygwth unrhyw berson â thrais corfforol neu aflonyddu yn annerbyniol a bydd unrhyw achosion yn cael eu hadrodd i’r heddlu. 

3 Gofynion Afresymol Cyson 

3.1 Fel corff llywodraethu, rydym wedi ymrwymo i ddarparu swm cymesur o amser ac adnoddau i unrhyw riant / gofalwr sydd â chysylltiad ag ysgol.  Gallai gofynion afresymol a chyson atal staff ysgol rhag cyflawni’r ymrwymiad hwn. 

3.2 Rydym yn ystyried ymddygiad o’r fath i gynnwys y canlynol: 

· gormodedd o alwadau ffôn, negeseuon e-bost neu lythyrau 
· gyrru copïau dyblyg o ohebiaeth 
· gwrthod derbyn penderfyniad neu eglurhad dro ar ôl tro 
· parhau i gysylltu â’r ysgol ar ôl penderfyniad, ynglŷn â’r un mater neu faterion tebyg, heb gyflwyno gwybodaeth newydd neu berthnasol 
· mynnu ymatebion o fewn amserlen afresymol neu wybodaeth nad yw’n berthnasol 
· gwrthod cydweithredu â rheolau a gweithdrefnau ystafell ddosbarth yr ysgol
· codi materion sy’n amherthnasol i gais neu gŵyn neu newid hanfod cais neu gŵyn dro ar ôl tro 
· cysylltu gyda neu fynnu siarad gydag aelod o staff yn yr ysgol nad yw’n ymdrin yn uniongyrchol â chais neu gŵyn dro ar ôl tro 

4 Terfynu Galwad Ffôn 

4.1 	Gall staff ysgol derfynu galwad os ydynt yn dioddef un o’r mathau o ymddygiad a amlinellir yn adran 2 a 3. Cyn terfynu’r alwad bydd y rhiant / gofalwr yn cael un rhybudd fod ei ymddygiad/hymddygiad yn achosi pryder, er mwyn rhoi cyfle iddo/iddi newid yr ymddygiad. Os yw’r ymddygiad yn parhau, ni roddir rhybudd pellach a bydd yr alwad yn cael ei therfynu. 

4.2 	Bydd staff ysgol sy’n terfynu galwad ffôn yn adrodd am y digwyddiad i’r Pennaeth. Ar ôl terfynu galwad ffôn, os yw’r rhiant / gofalwr yn cysylltu eto ac nad yw ei ymddygiad/hymddygiad wedi newid, gallai’r Pennaeth gyfyngu cyswllt ffôn am un diwrnod. Bydd y penderfyniad hwn yn cael ei gofnodi a’i gyfathrebu cyn gynted â phosib i staff ein hysgol sy’n cymryd galwadau ffôn gan y cyhoedd. 

4.3 	Os na fydd y rhiant / gofalwr yn addasu ei ymddygiad/hymddygiad, bydd ystyriaeth bellach yn cael ei roi i reoli cyswllt rhwng y rhiant / gofalwr a’n hysgol yn ffurfiol. 

5 Ystyried Pryd i Reoli Cyswllt 

5.1 	Yn y nifer fach iawn o achosion lle mae gweithredoedd neu ymddygiad rhiant / gofalwr yn herio gallu ein hysgol i ddarparu gwasanaeth diogel ac effeithiol i bawb, bydd y Pennaeth yn ystyried a ddylid rhoi rhybudd ac a oes angen darparu copi o'r polisi hwn. Os yw'r ymddygiad yn ddigon difrifol, neu os oes rhybudd wedi'i roi eisoes, gellir gwneud y penderfyniad i arfer pwerau statudol i wahardd y rhiant / gofalwr o adeilad yr ysgol. 

5.2 	Yn ystod y broses o ystyried gwaharddiad, dylai’r Pennaeth fod yn ystyrlon o’r ffaith y gallai eiriol annibynnol fod yn ddefnyddiol i’r rhiant / gofalwr o safbwynt osgoi gorfod rhoi’r polisi hwn ar waith.  Os yw’n ymddangos mai dyna yw’r achos, bydd y Pennaeth yn cynghori’r rhiant / gofalwr o hyn ac yn darparu cymorth a chyngor priodol o safbwynt hynny. 

6 Penderfyniad Ffurfiol i Reoli Cyswllt 

6.1 Drwy’r polisi hwn, gall y Corff Llywodraethu (ymhlith ystyriaethau eraill) reoli'r cyswllt drwy:

· gyfyngu cyswllt i ffurf benodol, er enghraifft gellid cyfyngu’r rhiant / gofalwr i gysylltu â’r ysgol drwy e-bost neu lythyr yn unig 
· cyfyngu galwadau ffôn i ddyddiau ac / neu amseroedd penodol 
· trefnu un pwynt cyswllt ar gyfer pob gohebiaeth yn y dyfodol 
· cytuno ar gontract ymddygiad, gan nodi beth a ddisgwylir gan y rhiant / gofalwr, i’w arwyddo gan y rhiant / gofalwr 
· cynghori’r rhiant / gofalwr y bydd ei ohebiaeth/gohebiaeth yn cael ei ddarllen i sicrhau nad oes materion eraill yn codi, ond y byddant wedyn yn cael eu ffeilio neu eu dileu heb gydnabod hynny 
· Lle y bo’n bosibl, byddwn yn ceisio sicrhau y bydd o leiaf un dull o gysylltu yn parhau i fod ar gael 

6.2 Mae penderfyniadau ynglŷn â sut i reoli cyswllt yn ffurfiol yn cael eu gwneud gan y Pennaeth, fesul achos. Er enghraifft, pan fydd: 

· staff ysgol yn teimlo nad yw’r cysylltiadau’n gwrando arnynt, neu’n teimlo’n ofidus neu o dan fygythiad, yn cael eu bwlio neu eu bychanu ganddynt.  
· y cyswllt yn rhywiaethol, hiliol, yn ddiwylliannol amhriodol ac ati 
· y rhiant / gofalwr yn disgwyl i gyfnod anghymesur o amser gael ei dreulio mewn perthynas ag amgylchiadau’r broblem, neu’n gofyn am gamau gweithredu afresymol gan yr ysgol 
· cyswllt ailadroddus nad oes ei angen o ystyried amgylchiadau’r achos 
· bygythiadau anghymesur tuag at staff yr ysgol, camau cyfreithiol ac ati 
· rhiant / gofalwr yn anghenus iawn, yn heriol yn emosiynol, neu’n ymddangos fel pe bai’n ddibynnol ar staff penodol yn yr ysgol
· heriau ailadroddus i benderfyniadau 

[bookmark: _GoBack]6.4 	Bydd y Pennaeth yn hysbysu’r rhiant / gofalwr o benderfyniad i reoli ei gyswllt/chyswllt, y rhesymau pam bod y penderfyniad wedi ei wneud, am ba hyd y bydd unrhyw gyfyngiad ar waith, pryd bydd yn cael ei adolygu, a'r hawl i apelio’r penderfyniad.  Bydd copi o’r polisi hwn yn cael ei atodi gyda’r penderfyniad. 

7 Apelio yn erbyn Penderfyniad 

7.1 Gall y rhiant / gofalwr apelio yn erbyn penderfyniad y pennaeth i reoli cyswllt cyn pen 20 diwrnod gwaith o'i dderbyn, drwy ysgrifennu at Glerc y Llywodraethwyr d/o yr ysgol a fydd yn trefnu i'r mater gael ei drin yn unol â Gweithdrefn Gwynion yr ysgol.  

